แรงขายหุ้นแบงก์ฉุด SET ปิดเช้ารูดหนักเกือบ 14 จุด วิตกธนาคารปรับลดดอกเบี้ยหนุน SME
แรงขายหุ้นแบงก์ฉุด SET ปิดเช้ารูดหนักเกือบ 14 จุด วิตกธนาคารปรับลดดอกเบี้ยหนุน SME โดยดัชนีปิดที่ระดับ 1,751.58 จุด ลดลง 13.66 จุด หรือ 0.77% มูลค่าการซื้อขาย 4.20 หมื่นลบ.
4 เม.ย. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (4 เม.ย.) ระดับ 1,751.58 จุด ลดลง 13.66 จุด หรือ 0.77% มูลค่าการซื้อขาย 42,036.29 ล้านบาท
10 หุ้นกดดัชนีเช้านี้

ด้านนายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยเช้านี้ปรับตัวลง เนื่องจากยังมีปัจจัยลบเข้ามากดดัน โดยเช้านี้มีความกังวลเกี่ยวกับกลุ่มแบงก์หลังจากที่มีกระแสข่าวออกมาว่า รมว.คลังได้แสดงความเห็นเรื่องส่วนต่างอัตราดอกเบี้ยที่แบงก์ปล่อยกู้ให้กับลูกค้ารายใหญ่และรายเล็กมีความแตกต่างกันมาก ทำให้ธุรกิจขนาดเล็กแข่งขันได้ลำบาก โดยนักลงทุนกังวลว่าจะกดดันให้กับธนาคารต้องลดส่วนต่างหรือไม่ ส่งผลให้ราคาหุ้นแบงก์ขนาดใหญ่เช้านี้ปรับตัวลงค่อนข้างแรง นอกจากนี้ยังมีการส่งสัญญาณการตรึงอัตราดอกเบี้ยในปีนี้ ซึ่งก็เป็นเรื่องดีอยู่แล้ว
อย่างไรก็ดี มองหุ้นในกลุ่มแบงก์ที่โซนนี้น่าสนใจแล้ว ในแง่ของ Valuation ที่เทรด P/E 11 เท่า ซึ่งคาดว่าปีนี้ผลประกอบการของกลุ่มแบงก์น่าจะฟื้นตัวได้ ถ้าการตั้งสำรองฯไม่มาก
ส่วนตลาดหุ้นในภูมิภาคเอเชียเช้านี้ส่วนใหญ่จะติดลบเล็กน้อย จากความกังวลสงครามการค้าระหว่างสหรัฐฯ-จีน แต่เชื่อว่าเรื่องนี้จะกระทบไทยน้อยมาก
สำหรับแนวโน้มการลงทุนในช่วงบ่ายนี้ นายกิจพณ กล่าวว่า ตลาดฯคงจะยังติดลบอยู่ โดยมอง Downside ที่ 1,720-1,700 จุด หากหลุดแนว 1,750 จุด พร้อมให้แนวรับ 1,748 จุด ส่วนแนวต้าน 1,765 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT    มูลค่าการซื้อขาย 3,617.43 ล้านบาท ปิดที่ 542 บาท  ลดลง 4 บาท
TRUE    มูลค่าการซื้อขาย 3,256.49 ล้านบาท ปิดที่  7.50 บาท  เพิ่มขึ้น  0.25 บาท
EA มูลค่าการซื้อขาย  3,001.89 ล้านบาท ปิดที่  34 บาท  ราคาไม่เปลี่ยนแปลง
KBANK    มูลค่าการซื้อขาย  2,221.88 ล้านบาท ปิดที่ 202 บาท  ลดลง 10 บาท
AOT    มูลค่าการซื้อขาย  2,160.69 ล้านบาท ปิดที่  69.75 บาท  เพิ่มขึ้น  0.25 บาท
 